Arra coriza rrippeuarri bacco toquenarraricca zama oninipe Zerasa.
Nauizana Zesopa toqquemoraraha madirra bodiza Tocorime-Taminecca zozosse madizarrari tonoccobiriuarri qquenaza Zesoza bacco zipparrari.
Pouapa tonoccobiriza mamadi narrari.
Nazapa naui Zerasauarricca madirrapa birri rrore iquenaraha rroca tarrorro,
rroca tarrorro narrari.
Isso naco rrore iquenaraha ttai tarrorro,
ttai tarrorro narrari.
Corritiza naco rrore iquenaraha pouarrine tarroppi tarroppi narraro.
Rrore iquenapomaza naco nama zanapozapa pouaha deni torrazanaporrari.
Rrore iquenaza ecauemanauiuarrineraha rrorrorededeni arramani toquerrenazapa parra inebomanariui narrari.
Pouapa ssiuarra ccariza,
zome ccariza nanariza narrari.
Rroua rroua nanariza narrari.
Ssonouarri ccariza,
tonoccobiriuarri ccariza nazapa sibaza poua ime ca rreo,
ca rreo tonanamarorrari.
Nanarra Zeso uarri taniza qquemoraui qqui tazapa rroppa narronarrari,
Zeso baccouarri poua pitoza uitta narrari.
Naraha Zesopa amazati poua bodiccaza uati tarrari:
—Tocorime,
narrari madirra tineborro!
−narrari.
Nazapa tocorime rrazirema uati tarrari:
—Zeso nerrecotouira ticcarronarraronerre?
Oua narrizode ticcarronarraroqui?
Tiape Deo deni torrarraricca Erredeni tirrani.
Deo onima oua tinarrizo terrerarri,
onaua −narrari.
Naraha Zesopa tocorimeza uati tapomarrari:
—Tia onipe nerreco?
−narrari.
—Oua onipe Siba tani,
tocorime uapi inani −naui nade.
Nazapa madirra bodicca tocorimedenia Zesoza uatide dameraqquiri narrari:
—Arrirraro zama uarri taniuarri ia zosse tinabaqqui terrerarri,
inaua −quenarrari.
Naraha naui ssono uarrira taniza poroco uapi taha rriparizemanarrari.
Nazapa tocorimedeni Zesoza uati toquenapomarrari:
—Poroco bazimazana ia zosse tizimabaqquirri.
Nanizana iquerrenana −quenarrari.
Nazapa Zeso:
—Rrehe,
porocozana tiquerrenana!
−narrari.
Nazapa narrari madirra bodicca tocorime rrauininezapa porocozana rraui torrezimarizarrari.
Nanarra porocopa coriza inidiuarri domo toqquezippaza corro-rro quenarrari,
tocatorrezipparrari.
Poroco bazimapa 2 mil quenarrari.
Corizaza rre tocanirezapa cacotezanarrari.
Nazapa poroco cacauadedenipa oza pananiuarri uima rroppa tocanarrari,
ouahapa uizarrauarri uima rroppa tocanarrari.
Nama narizemanarrari.
Uima inanarizemanezape cattade rrauirronana canarrari,
madirra bazima.
Nazapa qquide rrauirronazapa Zeso uauiuarri bacco narronemanarrari.
Arra madirra poua bodiza tocorimedeni carriporraripa tonomiuira qqui toquenarrari.
Nauiza uitta canarrari.
Etero oro tozimapomarrari,
bodi uatoue naco carripomarrari.
Nazapa madirra bazima cappinemanarrari.
Qqui toquenaporraridenia arra madirra bodicca tocorimedeni rrauininerrari tauimari uati,
poroco tauimari uati toquenarrari.
Nazapa poccadeni zamaza Zeso toccaniuiuarrine zossede damamera tarrari:
—Ticcanirri,
arri icca zamazape timadi terrerarri!
−quenarrari.
Nazapa Zeso toqquezippanizapa darroniza toqquezanirrari.
Nazapa madirra tocorime carriporaha tonomirraripa Zesoza uaua narrari:
—Oua naqui tiaza occana!
−narrari.
Naraha Zeso attipa:
—Poni,
ticcanirri.
Ticca ozauarri ticca madirraza tirranirri.
Ticca madirraza uati tinabaqquina:
“Onomirrarope Deorrine.
Deopa ouaza uati uana tarrari” tinanina −naui nade Zeso.
Nazapa toccaniza pocca uima uati narizarrari.
Zama arobeni Decaporicca oza uapimaza poua tonomiuicca uima,
Zeso poua inanomiuicca uima uati tarizarrari.
Nazapa bazima mittemanazapa:
—A,
Deorrine bica taua −quenaui nade.